Diari Oficial de la Generalitat Valenciana


Sumari del DOGV 2746, del 13-05-1996 (1996/838187)

ORDRE de 29 de març de 1996, de la Conselleria de Treball i Afers Socials, mitjançant la qual s'incrementa la dotació econòmica de l'Ordre de 29 de desembre de 1995, que estableix el procediment general d'atorgament d'ajudes als tallers d'integració sociolaboral durant l'exercici de 1996.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2746

Data del DOGV
:   13-05-1996

Secció del DOGV
:   ALTRES DISPOSICIONS

Número del document
:   1996/838187


Data del document
:   29-03-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 29 de març de 1996, de la Conselleria de Treball i Afers Socials, mitjançant la qual s'incrementa la dotació econòmica de l'Ordre de 29 de desembre de 1995, que estableix el procediment general d'atorgament d'ajudes als tallers d'integració sociolaboral durant l'exercici de 1996.   
Amb data de 19 de gener de 1996 va ser publicada al Diari Oficial de la Generalitat Valenciana l'Ordre de 29 de desembre de 1995, de la Conselleria de Treball i Afers Socials, per la qual es convocaven subvencions per al desenvolupament de tallers d'integració sociolaboral (TIS).  
Després de la publicació de la Llei de Pressupostos de la Generalitat Valenciana per a l'exercici de 1996 (DOGV de 31.12.95), i segons l'establert en l'article 47 de la Llei d'Hisenda Pública de la Generalitat Valenciana, es va procedir a publicar la Resolució de 13 de febrer de 1996 (DOGV de 02.04.96), de la Conselleria de Treball i Afers Socials, mitjançant la qual es publicaven les línies pressupostàries per als TIS.  
Per raó de la quantitat de sol·licituds presentades a l'empara de l'Ordre de convocatòria dins el termini i en la forma adient, i de la qualitat dels projectes presentats per a la realització de TIS, que supera àmpliament la dotació prevista en la línia 402 del programa 322.20, de Formació Professional Ocupacional, i a fi d'atendre adequadament els col·lectius a què l'esmentat programa va dirigit, escau incrementar la dotació econòmica prevista en la Resolució de 13 de febrer de 1996 per a l'Ordre de 29 de desembre de 1995.  
Així mateix, a causa de la procedència dels fons que amplien la dotació econòmica prevista, Fons Social Europeu (FSE), cal una modificació de l'Ordre de convocatòria per adequar els col·lectius, últims destinataris de les subvencions, als requisits establerts pel FSE.  
Per tot això, fent ús de les facultats que em confereix la Llei 5/83, de 30 de desembre, de Govern Valencià,  
ORDENE  
Article 1  
Es modifica l'article quatre de l'Ordre de 29 de desembre de 1995, mitjançant la qual es regulen els TIS, dirigits a col·lectius amb especials dificultats d'inserció, i s'estableix el procediment general per a l'atorgament d'ajudes durant l'exercici de 1996, i aquest queda redactat de la forma següent:  
"Article 4. Participants  
4.1 Podran participar en els TIS totes aquelles persones que, a parer de l'equip de Serveis Socials de la zona on residisquen, tinguen dificultats d'inserció sociolaboral i siguen menors de 25 anys, preferentment, sense experiència laboral prèvia. D'aquest col·lectiu tindran prioritat d'accés els residents en barris d'acció preferent.  
4.2 Les persones participants en aquests programes hauran de ser aturades i constar com a tals en les oficines d'ocupació."  
Article 2  
- S'incrementa la dotació prevista per als TIS de forma que aquests seran finançats per la Conselleria de Treball i Afers Socials per una quantia màxima de 951.365.380 de pessetes, a càrrec de la línia de subvenció 408 del programa 322.20, a més de les línies ja publicades anteriorment en la Resolució de 13 de febrer de 1996 (DOGV de 02.04.96).  
- Les ajudes corresponents a la realització de TIS es lliuraran, en els termes establerts en la resolució aprovatòria i seguint-hi el procediment establit en l'article 8.2 de l'Ordre de convocatòria de 29 de desembre de 1995, de la Conselleria de Treball i Afers Socials.  
- Els participants en els projectes que se subvencionaran a càrrec a la línia 408 hauran de ser joves menors de 25 anys.  
València, 29 de març de 1996  
El conseller de Treball i Afers Socials,  
JOSÉ SANMARTíN ESPLUGUES